เตรียมเชิญผู้บริหารบริษัท การบินไทย จำกัด (มหาชน) หารือถึงการจัดทำแผนฟื้นฟู
รัฐมนตรีช่วยว่าการกระทรวงคมนาคม เตรียมเชิญผู้บริหารบริษัท การบินไทย จำกัด (มหาชน) หารือถึงการจัดทำแผนฟื้นฟูนายถาวร เสนเนียม รัฐมนตรีช่วยว่าการกระทรวงคมนาคม เปิดเผยถึงความคืบหน้าแผนฟื้นฟูบริษัท การบินไทย จำกัด (มหาชน) โดยเฉพาะแผนการจัดหาเครื่องบินรุ่นใหม่จำนวน 38 ลำ โดยยืนยันว่าที่ผ่านมาไม่มีแนวคิดที่จะขัดขวางแผนการจัดหาเครื่องบินรุ่นใหม่ของการบินไทยที่จะนำมาทดแทนเครื่องบินรุ่นเก่าที่จะปลดระวาง แต่เพื่อให้สายการบินไทยมีขีดความสามารถในการแข่งขันกับสายการบินอื่นในอุตสาหกรรมการบินที่มีการแข่งขันสูงอย่างต่อเนื่องในปัจจุบัน แต่ที่ผ่านมาจากการศึกษารายละเอียดของแผนจัดหาเครื่องบินใหม่ของการบินไทย ยังพบว่ามีรายละเอียดบางอย่างที่ไม่ชัดเจน โดยในแผนบรรจุว่าซื้อเครื่องบินใหม่จำนวน 38 ลำ กำหนดจัดซื้องวดแรกจำนวน 25 ลำ แบ่งเป็นเครื่องบินลำตัวขนาดเล็กจำนวน 22 ลำ และลำตัวขนาดกว้างจำนวน 3 ลำ เพื่อทดแทนเครื่องบินเก่าที่จะปลดระวาง แต่พบว่าเครื่องบินที่จะปลดระวางส่วนใหญ่เป็นเครื่องบินลำตัวกว้างที่ให้บริการเส้นทางบินระยะทางไกล 10-12 ชั่วโมง ซึ่งมองว่าการบรรจุคุณสมบัติของเครื่องบินที่จะจัดซื้อตามแผนไม่ตรงกับสภาพความเป็นจริง ที่ต้องการนำเครื่องบินรุ่นใหม่ที่มีระบบทันสมัย ประหยัดค่าซ่อมบำรุงมาให้บริการผู้โดยสารและเป็นการลดต้นทุนของบริษัท เพื่อเพิ่มขีดความสามารถในการแข่งขัน ประกอบกับการดำเนินงานตามแผนฟื้นฟูของบริษัทการบินไทยที่ผ่านมาไม่ประสบผลสำเร็จตามเป้าหมายรัฐมนตรีช่วยว่าการกระทรวงคมนาคม เปิดเผยด้วยว่า ในวันที่ 10 ตุลาคมนี้ จะเชิญผู้บริหารบริษัท การบินไทย ประมาณ 7-8 คน ประกอบด้วยประธานคณะกรรมการบริษัทการบินไทย กรรมการผู้อำนวยการใหญ่บริษัท การบินไทย ไปจนถึงรองกรรมการผู้อำนวยการใหญ่ในแต่ละสาย รวมถึงฝ่ายครัวการบินไทย มาประชุมหารือ เพื่อหาแนวทางแก้ไขปัญหาการขาดทุนของสายการบิน ที่มีผลประกอบการการขาดทุน 26,000 ล้านบาท มีหนี้ 140,000 ล้านบาท มีพนักงานอยู่กว่า 22,000 คน และพนักงาน outsource อีกกว่า 10,000 คน จึงมีแนวคิดในการสั่งให้จัดทำแผนฟื้นฟูและแผนดำเนินธุรกิจใหม่ของการบินไทย ต้องสามารถลดผลประกอบการขาดทุน เพิ่มกำไร เพิ่มยอดขาย สร้างความพึงพอใจให้กับผู้ใช้บริการ ปรับเส้นทางการให้บินให้เหมาะสมด้วยการนำระบบเทคโนโลยีเข้ามาบริหารจัดการ ทั้งนี้ยอมรับว่ามีความกังวลที่ในปี 2562 ผลการขาดทุนของการบินไทยจะสูงถึง 10,000 ล้านบาท จากปัจจุบันยอดผลการขาดทุนอยู่ที่กว่า 6,000 ล้านบาทในไตรมาสที่ 2 ดังนั้นทุกองค์กรจำเป็นต้องมีการปรับปรุงวัฒนธรรมองค์กรเดิมๆ เพื่อให้ผลประกอบการมีประสิทธิภาพ